《梁父吟并序》
宋代·叶适

依大麓之遗址兮，储后土之神灵。乐天地之休嘉兮，皇涓洁而荐诚。

集后土之雍容兮，刺百圣之礼文。却大辂而御蒲秸兮，惟俭德之是崇。

端一心而燔燎兮，卜仁义乎永年。刻玉检而请命兮，何事秘而弗传。

嘉梁父之草木兮，被赫然之宠荣。咨梁父之遗老兮，悲忽不睹乎穆清。

维千乘万骑之杂沓婐婉兮，犹彷徨其行声。夫天运之适合兮，虽圣其犹莫知。

彼河之洋洋兮，虽美而不济。泰山之椒既风雨又艰险兮，乃登封以类告。

岂其不可一兮，伊所遇之独异也。虽伊周之辅世兮，曾何足以自喜。

喟余生之孔棘兮，邈不及夫七十二君。日月幽而不明兮，遭玄夜之方长。

竞铁钺而日弊兮，逐亡鹿而裂其髀肩。汉氏之为的兮，而不遗其馀民。

余既朴陋而不能谋兮，又怯耎而畏兵。搢珽瑁于盗贼兮，何不朽之可几。

曾死亡之几何兮，苟乱世以自免。幸此土之平乐兮，依镇南之不远。

余耕兮隆中，地沃衍兮宜稑穜。相原隰而下上兮，町厥壤之百亩。

彼二代之民乐兮，岂不爱其皆有此。偷予腹之独饱兮，视岁行其在酉。

天既溉之以雨露兮，余又滋之以浍畎。禾穰穰而同颖兮，或一稃而二米。

霜露下此秷楤兮，余与牧之竖被之。雀鼠败其秉穗兮，余与邻之父刈之。

贡龠合于许下兮，尚玉食之万一。俾君父之启魏兮，相祀事而勿失。

昔文王之盛德兮，奔走商之暴虐。蔑君臣而自恣兮，吾何用乎此粟。

黻冕兮茅蒲，衮衣兮袯襫。余力耕而胼胝兮，藉丰草而一息。

扣牸角而长歌兮，声中云门之律。历山已芜兮，鸟下啄其凫芘。

有莘之臣日以远兮，野老锄其故泥。计其食此兮，月不能一钟。

耻一夫之释耒兮，故为无所用于耕。嗟圣贤之心兮，余或识其微隐。

余诚遗望不可逮兮，复嗣岁之将兴。

作者简介：叶适（1150年5月26日—1223年2月21日），字正则，号水心居士，温州永嘉（今浙江温州）人，南宋著名思想家、文学家、政论家，世称水心先生。嘉定十六年（1223年），叶适去世，年七十四，赠光禄大夫，获谥“文定”（一作忠定），故又称“叶文定”、“叶忠定”。叶适主张功利之学，反对空谈性命，对朱熹学说提出批评，为永嘉学派集大成者。他所代表的永嘉事功学派，与当时朱熹的理学、陆九渊的心学并列为“南宋三大学派”，对后世影响深远，是温州创业精神的思想发源。著有《水心先生文集》、《水心别集》、《习学记言》等。